Title: B
Author: Katrlik
Company: MZP

B. Osobitná časť

K bodu 1: Aktualizuje sa citácia poznámky pod čiarou k odkazu 3 vzhľadom na nahradenie oboch pôvodne citovaných zákonov novými právnymi úpravami.
 
K bodu 2: V § 26 sa dopĺňa znenie písmena g) tak, aby orgánmi štátnej správy na úseku prevencie závažných priemyselných havárií boli aj orgány vykonávajúce štátny požiarny dozor v súlade so znením § 27, 28 a 66 zákona č. 314/2001 Z. z. o ochrane pred požiarmi v znení neskorších predpisov. Následne na túto zmenu sa upravuje aj poznámka pod čiarou k odkazu 43 tým, že sa do nej dopĺňajú ustanovenia upravujúce pôsobnosť príslušných orgánov vykonávajúcich štátny požiarny dozor.
 
K bodu 3: Zabezpečenie záchrannej služby dodávateľským spôsobom podľa § 21 ods. 2 si vyžaduje podľa § 21 ods. 5 vyjadrenia príslušných orgánov štátnej správy, ktoré sú definované v poznámke č. 34. Tieto orgány však nemajú túto právomoc alebo povinnosť v kompetenčnom paragrafe uvedenú, a tak niekedy úplne odmietajú takéto vyjadrenia vydať. To spôsobuje pracovníkom štátnej správy v životnom prostredí na úseku prevencie závažných priemyselných havárií časté problémy pri vydávaní súhlasov na zabezpečenie záchrannej služby dodávateľským spôsobom. Doplnením nového písmena do ustanovenia § 26 ods. 8 sa dopĺňa táto kompetencia do zákona.
 
K bodu 4: Vzhľadom na zmeny Legislatívnych pravidiel vlády Slovenskej republiky (čl. 4) súvisiace so zmenou európskych štruktúr, ktoré sa udiali od zavedenia pôvodného znenia § 31a do zákona, mení sa znenie tohto paragrafu, odkazujúceho na transpozičnú prílohu, v ktorej sú uvedené preberané právne záväzné akty Európskej únie.

K bodu 5: V prílohe č.1 časti 1 tabuľke I stĺpci „Vybraná nebezpečná látka“ sa slová „1,2 dibrómmetán“ nahrádzajú slovami „1,2 - dibrómetán“. Ide o úpravu pôvodne nesprávne uvedeného názvu chemickej látky.
 
K bodu 6: V prílohe č. 1 časti 1 tabuľke I stĺpci „Vybraná nebezpečná látka“ sa “ropné produkty“ dopĺňajú písmenom d), ktoré znie: „d) ťažké vykurovacie oleje“. Doplnením ťažkých vykurovacích olejov do tabuľky konkrétnych vybraných nebezpečných látok sa bližšie vyšpecifikujú ropné produkty, čo prevádzkovateľom priemyselných podnikov uľahčí klasifikáciu chemických látok a následne zaradenie ich podniku do príslušnej kategórie. 

K bodu 7:  Novelou zákona sa preberá časť novej smernice, ktorá doteraz nebola v transpozičnej prílohe (prílohe č. 3 k zákonu) uvedená. Do znenia transpozičnej prílohy sa preto ako druhý bod dopĺňa citácia tejto smernice a s ohľadom na zmenené znenie § 31 (bližšie vysvetlené v odôvodnení novelizačného bodu 4) sa zároveň mení aj názov prílohy.